Twee by hof vasgetrek vir huisroofArgieffoto: SAPD/Facebook Lt.kol. Pelonomi Makau, woordvoerder van die polisie, het gesê drie gewapende mans het ‘n 47-jarige man voor sy huis voorgekeer toe hy op pad was werk toe. Hulle was met ‘n vuurwapen, mes en teëlsnyer gewapen. “Die verdagtes het die man in sy huis ingedwing voordat hulle hom, sy vrou, die huishulp en ‘n tuinwerker met skoenveters vasgebind het.” Volgens Makau het hulle die egpaar met die vuurwapen deur die gesig geslaan en die vrou het ernstige gesigbeserings opgedoen. “Die verdagtes het gedreig om hulle met ‘n strykyster te brand en die het tuinwerker probeer dwing om die huiseienaar se vrou te verkrag.” Makau het gesê die verdagtes het ‘n vuurwapen, juwele en ‘n onbekende bedrag kontant gesteel nadat hulle die vrou gedwing het om die kluis oop te sluit. Die verdagtes het die huis geplunder en ander items soos sonbrille, beursies en horlosies gesteel. “Die slagoffers is na die badkamer geneem, waar hul monde met kleefband toegeplak is. Die verdagtes het gevlug nadat hulle die slagoffers in die huis toegesluit het.” Volgens Makau is die verdagtes Maandag by die Klerksdorp-landdroshof in hegtenis geneem waar hulle verskyn het in verband met ‘n huisroof vroeër vandeesmaand in Klerksdorp.